Toppen af dansk litteratur befinder sig lige nu i Aalborg. Årets Ordkraft Festival er torsdag gået i gang, og programmet er fyldt med store danske navne. Ordkraft er en festival, der sætter fokus på ordet. Siden festivalens start for ni år siden, har ønsket for arrangementet været at præsentere sproget i alle dets afskygninger. Men Ordkraft er ikke kun for de litteraturelskende for selvom litteraturen er i centrum, så lægges der også vægt på litteraturens samspil med andre kulturformer som drama eller musik. Kærlighed Ordkraft er en tilbagevendende begivenhed, som hvert eneste år finder sted i Nordkraft i Aalborg. Arrangørerne sørger hvert år for at festivalen har et overordnet tema, og i år er det kærlighed. - Kærlighed er det mest universelle af alle temaer, fortæller formand for Ordkraft Jørgen Pyndt til TV2 Nord og fortsætter: - Jeg har lige stået og tænkt på, at 90-100 procent af alt kunst eller litteratur handler dybest set om kærlighed. Program fyldt med store danske navne Årets program til Ordkraft er spækfyldt med store danske navne. Til at åbne festivalen torsdag eftermiddag er blandt andre Susse Wold og Lars Lilholt, der også begge skal optræde på Royal Stage senere på eftermiddagen. Mere eller mindre samtidig skal de to tidligere drabschefer Kurt Kragh og Ove Dahl holde oplæg i Musikkens Hus. Hen mod aftenen bliver der fra Kedelhallen sendt en kosmisk hilsen til netop afdøde Master Fatman, der skulle have optrådt til Ordkraft. Både fredag og lørdag bliver Nordkraft fuld af kendte danskere, hvor blandt andre Anne Glad og Søren Ulrik Thomsen kigger forbi det gamle kraftværk. Derfor er der også masser, man kan se frem til ifølge Jørgen Pyndt. - Der er tonsvis af navne; Helle Helle; Anne Cathrine Riebnitzsky; Knud Romer; Jens Smærup Sørensen; jeg kan ikke vælge, jeg kan kun opfordre til, at man dykker ned i vores program, siger Jørgen Pyndt.

Opsummering:
For niende år i træk bliver der i år afholdt Ordkraft. Festivalen finder sted i Nordkraft og begynder i dag, torsdag.